钦定古今图书集成/明伦汇编/氏族典/第158卷 > 《左传》 > 《定公四年》
## 钦定古今图书集成/明伦汇编/氏族典/第158卷 > 《左传》 > 《定公四年》

定公四年，刘文公合诸侯于召陵，将长蔡于卫。卫侯
使祝佗私于苌弘曰：“闻诸道路，不知信否。若闻蔡将
先卫，信乎？”苌弘曰：“信。蔡叔，康叔之兄也，先卫不亦可
乎？”子鱼曰：“以先王观之，则尚德也。昔武王克商，成王
定之，选建明德以藩屏周，故周公相王室以尹天下，
于周为睦。分鲁公以大路大旗，夏后氏之璜，封父之
繁弱。殷民六族，条氏、徐氏、萧氏、索氏、长勺氏、尾勺氏，
使帅其宗氏，辑其分族，将其类丑以法则。”周公用即
命于周，是使之职事于鲁，以昭周公之明德，分之土
田，陪、敦、祝、宗、卜、史，备物典策，官司、彝器，因商奄之民，
命以伯禽，而封于少皞之虚分。“康叔以大路、少帛、𬘬
茷、旃旌、大吕。殷民七族，陶氏、施氏、繁”氏、锜氏、樊氏、饥
氏、终葵氏。封畛土略：“自武父以南及圃田之北竟，取
于有阎之土，以共王职。取于相土之东都，以会王之
《东蒐》。聃季授土，陶叔授民，命以《康诰》，而封于殷虚。皆
启以商政，疆以周索。”